
(Redovni zakonodavni postupak: prvo čitanje)
Europski parlament,
–	uzimajući u obzir Prijedlog Komisije upućen Europskom parlamentu i Vijeću (COM(2025)0639),
–	uzimajući u obzir članak 294. stavak 2. i članak 207. stavak 2. Ugovora o funkcioniranju Europske unije, u skladu s kojima je Komisija podnijela Prijedlog Parlamentu (C10‑0247/2025),
–	uzimajući u obzir članak 294. stavak 3. Ugovora o funkcioniranju Europske unije,
–	uzimajući u obzir privremeni sporazum koji je odobrio nadležni odbor u skladu s člankom 75. stavkom 4. Poslovnika te činjenicu da se predstavnik Vijeća pismom od 9. siječnja 2026. obvezao prihvatiti stajalište Europskog parlamenta u skladu s člankom 294. stavkom 4. Ugovora o funkcioniranju Europske unije,
–	uzimajući u obzir članak 60. Poslovnika,
–	uzimajući u obzir izvješće Odbora za međunarodnu trgovinu (A10‑0254/2025),
1.	usvaja niže navedeno stajalište u prvom čitanju[footnoteRef:1]; [1:  	Ovo stajalište zamjenjuje amandmane usvojene na sjednici 16. prosinca 2025. (Usvojeni tekstovi, P10_TA(2025)0315).] 

2.	prima na znanje izjavu Komisije priloženu ovoj Rezoluciji, koja će se objaviti u seriji C Službenog lista Europske unije;
3.	poziva Komisiju da predmet ponovno uputi Parlamentu ako zamijeni, bitno izmijeni ili namjerava bitno izmijeniti svoj Prijedlog;
4.	nalaže svojoj predsjednici da stajalište Parlamenta proslijedi Vijeću, Komisiji i nacionalnim parlamentima.


P10_TC1-COD(2025)0322
Stajalište Europskog parlamenta usvojeno u prvom čitanju 10. veljače 2026. radi donošenja Uredbe (EU) 2026/... Europskog parlamenta i Vijeća o provedbi bilateralnih zaštitnih klauzula iz Sporazuma o partnerstvu između EU-a i Mercosura i Privremenog sporazuma o trgovini između EU-a i Mercosura za poljoprivredne proizvode
(S obzirom da je postignut sporazum Parlamenta i Vijeća, stajalište Parlamenta odgovara konačnom zakonodavnom aktu, Uredbi (EU) 2026/687.)







PRILOG ZAKONODAVNOJ REZOLUCIJI
Izjava Komisije o proizvodnim standardima koji se primjenjuju na uvezene poljoprivredno-prehrambene proizvode i sanitarnim i fitosanitarnim kontrolama povodom donošenja Uredbe (EU) 2026/687[footnoteRef:2] [2:  	SL L, 2026/687, 19.3.2026., ELI: http://data.europa.eu/eli/reg/2026/687/oj.] 

Komisija je u Viziji za poljoprivredu i hranu najavila da će raditi na boljem usklađivanju proizvodnih standarda koji se primjenjuju na uvezene proizvode, posebno kad je riječ o dobrobiti životinja i pesticidima.
Kad je riječ o pesticidima, Vizija uključuje načelo da se najopasnijim pesticidima zabranjenima u EU-u iz zdravstvenih i okolišnih razloga ne smije dopustiti povratak na tržište EU-a u uvezenim proizvodima kako poljoprivrednici u EU-u i poljoprivredno-prehrambeni sektor ne bi bili u nepovoljnom položaju u odnosu na konkurenciju i kako bi se odgovorilo na očekivanja potrošača. Komisija je u tu svrhu 25. studenoga 2025. pokrenula studiju za pripremu procjene učinka u kojoj će se razmotriti učinci tog pristupa. Uzimajući u obzir rezultate te studije i, ovisno o potrebi, Komisija će predložiti izmjene primjenjivog pravnog okvira. Preliminarna studija trebala bi biti dovršena do ljeta 2026., a nakon toga će se poduzeti sljedeći koraci. Iako se postojećim zakonodavstvom EU-a već štite potrošači i osigurava da sva hrana koja se stavlja na tržište ispunjava naše visoke zdravstvene i sigurnosne standarde, Komisija i dalje predano radi na boljem usklađivanju proizvodnih standarda koji se primjenjuju na uvezene proizvode kako bi se zajamčili jednaki uvjeti za naše poljoprivrednike i proizvođače te očuvala zaštita potrošača.
Komisija je u međuvremenu, u okviru predloženog paketa za pojednostavnjenje propisa o hrani i sigurnosti od 16. prosinca 2025., predložila izmjenu postojećeg zakonodavstva kako bi se osiguralo da se maksimalne razine ostataka (MRO-i) za tvari koje nisu odobrene u Uniji i imaju određena posebno opasna svojstva mogu utvrditi na nulu ako se to smatra primjerenim na temelju rezultata procjene učinka.
Kad je riječ o dobrobiti životinja, Komisija je 17. prosinca 2025. zaključila javno savjetovanje o reviziji zakonodavstva EU-a o dobrobiti životinja na poljoprivrednim gospodarstvima za određene životinje, među ostalim o tome trebaju li se i u kojoj mjeri na uvoz životinja i proizvoda životinjskog podrijetla primjenjivati jednakovrijedni standardi dobrobiti životinja. Komisija će na temelju procjene učinka izraditi relevantne prijedloge.
Kad je riječ o kontrolama uvoza, Komisija je 9. prosinca 2025. najavila da planira pojačati i poboljšati revizije na terenu u svim trećim zemljama, uključujući uvoz hrane iz zemalja Mercosura. Komisija će u sljedeće dvije godine, počevši od 1. siječnja 2026., povećati svoje revizije povezane s izvozom u trećim zemljama za 50 %. Pojačat će i praćenje nesukladne robe i zemalja i u skladu s time prilagoditi učestalost provjera. Usto će povećati razinu kontrola u EU-u, posebice na glavnim ulaznim točkama. Komisija će u tom kontekstu povećati broj provjera u državama članicama kako bi se osigurala potpuna usklađenost kontrola na granicama sa standardima EU-a te podupirati države članice u pravilnoj provedbi tih provjera. Kako bi osigurala veću učinkovitost kontrola uvoza, Komisija će osnovati posebnu radnu skupinu EU-a čiji će fokus biti na ostacima pesticida, sigurnosti hrane i hrane za životinje i dobrobiti životinja te će razmotriti uvođenje koordiniranih mjera na razini EU-a za praćenje uvezenih proizvoda.

